作者:任昱
標題:雙調・水仙子書所見
內容:閒開翠牖近滄州，忽見蛾眉出舵樓，來陪燕席翻紅袖。舞春風宜佐酒，匆匆催去難留。解湘水煙中佩，駕潯陽江上舟，瘦損風流。泛舟牙檣綿纜過沙汀，皓齒青蛾捧玉觥，銀塘綠水磨銅鏡。船如天上行，人傳李郭仙名。水晶寒瓜初破，藕花香灑易醒，無限詩情。友人席上絳羅為帳護寒輕，銀甲彈箏帶醉聽，玉奴捧硯催詩贈。寫青樓一片情，盡疏狂席上風生。紅錦纏頭罷，金釵剪燭明，有酒如澠。幽居小堂不閉野雲封，隔岸時聞澗水舂，比鄰分得山田種。宦情薄歸興濃，想從前錯怨天公。食祿黃齏甕，忘憂綠酒鍾。未必全窮。